CCVI.  Canonicorum ecclesiae Cremonensis privilegia et bona confirmat.   (Anno 1123, Mart. 6.) [MURATORI,  Antiq. Ital.,  V, 247.]
Author: Calixtus II

CALIXTUS episcopus, servus servorum Dei, dilectis filiis Cremonensis ecclesiae canonicis, eorumque successoribus in perpetuum.

Officii nostri nos hortatur auctoritas paternam pro Ecclesiarum statu sollicitudinem gerere, et quae ad earum quietem et pacem constituta sunt, stabilire. Quapropter, charissimi in Christo filii, petitionibus vestris clementi benignitate impertientes assensum, ad domni praedecessoris nostri sanctae memoriae papae Urbani exemplar, vestram Beatae Mariae Dei Genitricis ecclesiam, cum omnibus rebus suis, apostolicae sedis tuitione ac patrocinio defensamus. Statuimus enim ut quaecunque bona, quascunque possessiones congregationis vestrae unitas hactenus possedisse per authentica et legitima scripta cognoscitur, vel episcoporum donatione, vel regum, aut caeterorum fidelium oblatione, vobis vestrisque successoribus firma semper et illibata permaneant. In quibus haec propriis nominibus exprimenda signamus, videlicet: Butaningum, Castrum Vetus, Insulam, Radaldiscum, Casam Novam, Butalianum, Atunellum, Fontanellam: Capellam Sancti Salvatoris, ecclesias Sancti Petri de Curticella ultra Padum, Sanctae Mariae de Mareulingo, Sancti Michaelis de Marasse, et Sancti Michaelis de suburbio Civitatis, cum pertinentiis earum. Nec non oratorium Sancti Mauritii cum eorum pertinentiis. Oblationes etiam altaris Sancti Imerii, et caeterorum altarium vestrae ecclesiae, communitatis vestrae usibus in perpetuum semper exhibendas fore censemus. Quidquid praeterea in futurum ad congregationis vestrae regimen juste legaliterque conferri contigerit, firmum semper et integrum stabilitate perpetua conservetur, eorum pro quorum sustentatione et gubernatione concessum est, usibus omnimodis profuturum. Ad haec adjicientes praecipimus ut nullus episcopus, comes, vicecomes, sive procurator de ipsa vos canonica infestare, aut de terris ejus fodrum, vel aliquam dationem, vobis invitis, tollere, seu vos vestrosque successores de ipsis terris aliquando sine legali judicio molestare vel disvestire praesumat. Praeterea, ut omnipotentis Dei servitio per ipsius gratiam quietius insistatis, vos et praefatam ecclesiam ab episcoporum gravamine removentes, decernimus ut eis non liceat, invitis fratribus, in vestra canonica habitare. Vos autem, filii in Domino dilectissimi, oportet mores vestros ab omni malo corrigere, et conversationem vestram ad normam institutionis canonicae custodire, ut, quod nomine censemini, re etiam in divinae majestatis oculis esse possitis. Si quis igitur in crastinum archiepiscopus, episcopus, imperator, aut rex, princeps, dux, marchio, aut comes, vicecomes, judex, aut ecclesiastica quaelibet saecularisve persona, hanc nostrae constitutionis paginam sciens, contra eam venire temere tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Calixtus catholicae Ecclesiae episcopus. Datum Laterani per manum Hugonis sanctae Romanae Ecclesiae subdiaconi, secundo Nonas Martii, indictione prima, incarnationis Dominicae anno 1123, pontificatus autem domini Calixti II papae anno V.